runetrust/blame-folketinget-dk huggingface dataset:
Sólbjørg Jakobsen (LA), 2023-12-08:
Det handler ikke om at komme til Danmark.
Det handler om mennesker, der er kommet til Danmark.
Jeg synes, det er vanvittigt, at regeringspartiet står og siger, at der jo kan være folk, der har lyssky intentioner eller et eller andet, og så har man lavet en aftale på familiesammenføringsområdet, som egentlig er langt mere bekymrende, end jeg tænker det her beskedne forslag er.
Det handler jo ikke om folk, der kommer hertil.
Det handler om folk, der allerede er her, folk, der allerede arbejder, og som bare skal have lov til at arbejde med noget andet, hvis de har lyst til det.
De vil jo stadig være underlagt krav.
Handler det om, at I vil beskytte folk, der er kommet hertil, bedre end danskerne selv?
Rasmus Stoklund (S), 2023-12-08:
Ja, jeg er ordfører.
Men bortset fra det er risikoen jo desværre på det her område, at kreativiteten vil være stor med hensyn til at finde måder at omgå reglerne på, hvis man begynder at justere på dem.
Det er nok det, der er en af mine primære bekymringer ved at begynde at åbne op for Pandoras æske her.
Det ved vi desværre bare erfaringsmæssigt at der er nogen der spekulerer i.
Jeg synes også, at når man ser ud på virkeligheden, så er den jo, at der er rigtig gode vilkår for at komme til Danmark.
Altså, der er rekordmange udlændinge, der arbejder i Danmark.
Jeg tror, det er over 280.000, der er det senest opgjorte tal.
Så på den måde er det jo heldigvis ikke noget problem, at det er svært at komme til Danmark for at arbejde.
Sólbjørg Jakobsen (LA), 2023-12-08:
Jeg har stadig svært ved at høre argumenterne for, at man er imod.
Jeg hører ordføreren sige, at når vi henter folk hertil og har brug for deres kompetencer, så er det vigtigt, fordi vi jo skal støtte erhvervslivet i, hvad de har brug for.
Men reglerne her fortæller jo ikke noget om, hvad erhvervslivet har brug for.
Med den logik, som ordføreren kommer med der, skal vi jo have en positivliste ud fra, hvor vi har mangel på arbejdskraft, ikke hvad det er for nogle kompetencer, vi har hentet hertil i det her konkrete tilfælde.
Jeg har svært ved at se, hvad skandalen er.
Vi har mange problemer med folk, der kommer hertil og ikke kan finde ud af, at en del af at være i det her land er at arbejde.
Så får vi nogle ind, som gerne vil arbejde, og som hellere end gerne vil arbejde lidt mere, og så tænker man, at det er lidt farligt, at det er en lempelse.
Nej, det er folk, der allerede er her, folk, der allerede har tilegnet sig den store del af at være dansker, som også er at arbejde, og måske gerne vil arbejde lidt ekstra i weekenden.
Hvad er skaden i det?
Rasmus Stoklund (S), 2023-12-08:
Som ministeren redegjorde for, vil Liberal Alliance med dette beslutningsforslag afskaffe kravet om, at der skal være en sammenhæng mellem hoved- og bibeskæftigelse, for at udlændinge kan få arbejdstilladelse til bibeskæftigelse.
I Socialdemokratiet mener vi, det er vigtigt, at vi gør vores bedste for at sørge for, at dansk erhvervsliv har adgang til den arbejdskraft, som man har brug for.
Det er helt afgørende, at Danmark er et attraktivt land for udlændinge at tage ophold i.
Der skal med andre ord være en fornuftig balance mellem hensynet til, at vi skal have kontrol med indvandringen til Danmark, samt på den anden side hensynet til, at Danmark er et attraktivt land for kompetent udenlandsk arbejdskraft.
Vi mener, at den nuværende lovgivning sikrer en fornuftig balance i vores lovgivning, og Socialdemokratiet støtter derfor ikke forslaget.
Steffen Larsen (LA), 2023-12-08:
Jamen så lad os forestille os, at den her ingeniør, som er kommet til Danmark, også er virkelig dygtig til at tegne, og at han så gerne vil få sig en bibeskæftigelse på aftenskolen, hvor han kan sidde og undervise i at tegne.
Ville det virkelig være så problematisk?
Hans hovedbeskæftigelse er jo som ingeniør, og så får han sig en bibeskæftigelse, som så ikke er koblet til, at han er ingeniør, men til, at han har en hobby eller en interesse, som han så kan lave lidt småpenge på ved siden af.
Hvorfor er det, han skal kobles af det og ikke have den mulighed?
Det giver jo ikke nogen mening.
Mads Fuglede (V), 2023-12-08:
Nu bliver der lidt redundans i det, vi gør her.
Men altså, det, at vi kobler kompetencer med det, som vi efterspørger, skaber det mest velordnede arbejdsmarked.
Det er vigtigt for os.
Skal vi så udvide positivlisten?
Ja, det har vi i Venstre arbejdet for i hele regeringsperioden med hjælp fra især Moderaterne, nok lidt mindre hjælp fra vores anden regeringspartner.
Og så gør vi gerne det.
Men for os er det meget vigtigt, at vi får så ordnede forhold som overhovedet muligt, sådan at vi kan stå på mål for den politik, vi har på det område, og ender med så få af de dårlige sager som eksempelvis sushikokkene og andet, der kom på ét grundlag, men arbejdede på et andet og dermed underminerer hele den folkelige opbakning til den erhvervspolitik, vi har.
Det liberale i Danmarks Liberale Parti har aldrig været, at der på det danske arbejdsmarked skulle være en fuldstændig mangel på nogle forhold, som man skal efterleve.
Vi går på det her område ikke, hvad Nye Borgerlige måske åbenbart gør, ind for en fuldstændig fri adgang til det danske arbejdsmarked.
Hvis man er her på en erhvervsordning, er det selvfølgelig den, man skal leve op til, og så skal man ikke lave alt muligt andet.
Hvis man så kan noget andet, som er på en positivliste, så er man velkommen til at søge over i det.
Hvis man eksempelvis skal være sygeplejerske og man også kan fungere som radiograf, er man også velkommen til det.
Men man skal selvfølgelig ikke stå og sælge pølser på Hjallerup Marked.
Kim Edberg Andersen (NB), 2023-12-08:
Det er ikke det, vi snakker om.
Men vi snakker om, at Venstre er imod det, og at det jo er ekstremt systemtænkende.
For du må, hvis vi i Danmark synes, at du skal være sygeplejerske, så gerne komme hertil og arbejde som sygeplejerske, men derefter skal vi også bestemme, at du kun skal være sygeplejerske, og du må gerne arbejde, til du segner, det er vi ligeglade med, men du må kun gøre det som sygeplejerske.
Det giver ingen mening.
Vi har jobs, der ikke bliver besat, og vi har folk, der gerne vil hjælpe.
Hvor blev det liberale af i Danmarks Liberale Parti?
Mads Fuglede (V), 2023-12-08:
Jamen jeg tror ikke, vi har noget problem med, at man arbejder meget.
Vi vil bare have gerne have, at man arbejder meget med den primære beskæftigelse, som man er her på, og hvor vi ved, at der er ordnede forhold, sådan at man ikke underbyder eller arbejder eller virker på en måde i Danmark, som er imod de regler, der gælder på det danske arbejdsmarked.
For hvis vi får flere sager, som vi har haft mange af, især inden for restaurationsbranchen, hvor man kommer på ét grundlag, men hvor man arbejder på et helt andet grundlag og lever under nogle kummerlige forhold, så underminerer vi den meget liberale politik, vi har på det her område.
Kim Edberg Andersen (NB), 2023-12-08:
Tak for det, og tak til ordføreren.
Jeg bliver lige nødt til at få det her opklaret, for det lyder jo, kan man sige, ikke ret borgerligt.
Lad os nu sige, at dem, der kommer hertil, er dem på positivlisten, for vi mangler sygeplejersker, og vi får så nogle sygeplejersker hertil.
Men det er jo nok ikke sådan, at den her sygeplejerske i sin fritid går ud og finder et eller andet job, hvor han så hiver en dansk ansat ud, sådan at jobbet bliver ledigt.
For sygeplejersken går jo så ud og tager et job, som i forvejen er ledigt.
Jeg bliver jo bare nødt til at sige, at vi rundtomkring har mange små stillinger, hvor det giver ret god mening at få lov at bijobbe, og jeg kan simpelt hen ikke se problemet, og jeg er meget overrasket over, at Venstre synes, det er et problem, at man i et job arbejder mere end fuldtid.
Er det så, fordi Venstre siger, at du, hvis du kommer hertil som sygeplejerske, godt må arbejde 80 timer om ugen, men at du så kun må arbejde som sygeplejerske?
Det er da, kan man også sige, et mærkeligt menneskesyn at have, og jeg forstår oprigtigt ikke problemstillingen.
Så jeg håber, at ordføreren kan forklare, hvad det er, der er problemet med at arbejde med noget andet end det, som man er kommet hertil for.
Sólbjørg Jakobsen (LA), 2023-12-08:
Der er jo ingen, der tvinges til at skulle tage et bijob.
Regeringen har f.eks. lavet nogle meget gunstige vilkår for folk til at uddanne sig til noget bestemt.
Det vil ikke sige, at vi gør det lovbestemt, at så må du ikke gøre noget andet.
Vi betragter da stadig mennesker som mennesker, og vi kan føre noget politik, der kan have nogle intentioner, som helst skal føres ud i livet.
Men det er jo ikke, fordi vi siger, at der skal lovgives om det.
De kan ikke bare stoppe med det, de har.
Hvad er problemet?
Jeg hører ikke problemet.
Mads Fuglede (V), 2023-12-08:
Hvis den danske stat ønsker flere sygeplejersker til Danmark og vi ansætter nogen til det, så er det med det formål, at de skal komme til Danmark.
De skal ikke komme herop under foregivende af at ville hjælpe os med at løse de udfordringer, vi har, hvad angår rekruttering af sygeplejersker, for så at arbejde med noget helt andet.
Det er ikke det, der er vores politik.
Sólbjørg Jakobsen (LA), 2023-12-08:
Så folk skal kunne komme hertil for at arbejde med noget, vi mangler arbejdskraft inden for, for erhvervslivets skyld.
Men vi er bange for, at erhvervslivet kommer til at udnytte dem.
Så vi skal både have dem hertil for erhvervslivets skyld, men det er erhvervslivet, vi er bange for.
Det er egentlig det, der blev sagt.
Altså, hvis vi går tilbage til sygeplejersken, der har fuldtidsjob på et sygehus – det er derfor, hun har en opholdstilladelse her – så kan hun få et arbejde som sundhedsplejerske på en skole.
Det ville være tilknyttet.
Det ville hun få lov til.
Men hvis hun arbejder i fritidspasningsordningen 50 m væk om eftermiddagen, hvor hun tager de sene eftermiddage, hvor der ikke er så mange andre, der kan arbejde, så er det skidt.
Kan ordføreren ikke forklare mig: Hvad er skandalen her?
Mads Fuglede (V), 2023-12-08:
Det vil vi gerne slå værn om, fordi vi tror, det er den bedste måde til at sikre, at vi har en folkelig opbakning til den meget liberale udlændingepolitik, vi har, når det handler om at koble udlændinge med et job i Danmark.
Kaare Dybvad Bek (S), 2023-12-08:
Jeg tror, at hvis alle, der var kommet til Danmark, havde samme arbejdsmoral som os, så ville vi jo have væsentlig færre problemer.
Men nu skal fru Zenia Stampe jo heller ikke give hr. Mohammad Rona eller hr. Mads Fuglede gode idéer i forhold til det interne regeringsarbejde.
Så jeg tror bare, jeg vil sige, at jeg synes, det er en balancegang i de her sager.
Men vi prøver jo i regeringen at lave en politik, hvor vi kan få udenlandsk arbejdskraft ind i så vid udstrækning som muligt, men uden at det rammer nogen af de brancher, hvor folk bliver trykket.
Det synes jeg også vi har taget nogle gode tiltag til indtil videre.
Zenia Stampe (RV), 2023-12-08:
Jeg kunne bare ikke lade være.
Jeg havde lige siddet og læst en masse historier om arbejde og ministerens tilgang til arbejde og danskernes arbejdslyst, og så synes jeg bare, det er så sjovt at høre den her debat om, at tænk, hvis folk ved siden af deres 37 timers arbejdsuge som sygeplejerske kunne finde på også at ville ønske sig at arbejde med rengøring eller som sushikok.
Så tænkte jeg bare, at der jo ellers virkelig er tale om mennesker, som åbenbart har en meget god arbejdsmoral.
Men egentlig havde jeg ikke tænkt mig at drille, for jeg synes faktisk, at ministeren har en ret konstruktiv tilgang til det her, og jeg kunne mærke, at hvis der var nogen partier i regeringen, der virkelig ønskede sig det her, så var det noget, man var interesseret i at se på.
Jeg vil også udtrykke respekt den anden vej.
Jeg kan godt forstå ministerens bekymringer.
Jeg har ikke de samme bekymringer, men jeg forstår godt risikoen for, at der kunne være de her huller.
Kaare Dybvad Bek (S), 2023-12-08:
Jeg tror grundlæggende ikke, det ville forrykke forholdet mellem deltids- og fuldtidsstillinger i branchen, altså med hensyn til helheden.
Man kan sige, at når det samlede antal ansøgninger er ca. tre om året, forskubber det jo heller ikke meget.
Det var det, vi så, da nogle erhvervsakademier udbød korte uddannelser, som man frit kunne tage, hvor dem, der kom for at studere, i virkeligheden mest kom for at arbejde, også tit på dårlige vilkår.
Det er på samme måde med restaurationsbranchen i forhold til nogle af de her sushikokke, som man populært kalder dem, altså kinesiske kokke, som kommer for at arbejde.
Der var nogle af dem, der var på nogle meget, meget dårlige vilkår.
Så jeg er ikke bange for, at den mængde af udenlandske ansatte, der er i Danmark i dag, vil kunne forrykke noget, eller i forhold til det antal ansøgninger, vi oplever i dag, men det er klart, at hver gang vi flytter på nogle brikker, er der en risiko for, at der er udenlandske forretningsfolk, som ser en mulighed i at starte en eller anden strøm af arbejdskraft i en retning hertil.
Victoria Velasquez (EL), 2023-12-08:
Tak for det.
Jeg vil egentlig gerne spørge lidt mere ind til den del, for når vi kigger på det i dag, kan vi se, at 65 pct. af stillingerne inden for hotel- og restaurationsbranchen er deltidsstillinger.
Ser vi på det inden for rengøring, kan vi se, at 42 pct. af stillingerne er deltidsstillinger.
Ser vi på det inden for landbruget, kan vi se, at 29 pct. er deltidsstillinger.
Det er den måde, som vi ser det på i dag.
Kunne ministeren være bekymret for, at der, hvis vi gjorde det her, ville ske en fortrængning, eller at det netop var i nogle af de her lavtlønnede jobs, hvor vi ville se yderligere deltidsstillinger?
Vil ministeren sætte lidt ord på de overvejelser?
Kaare Dybvad Bek (S), 2023-12-08:
Noget af det, vi har set med udenlandske arbejdstagere fra primært lande uden for Europa, er, at man eksempelvis arbejder i restaurationsbranchen under nogle meget, meget skrappe vilkår, at man arbejder utrolig mange timer, og at man lever et liv i baglokaler og køkkener.
Og den kreativitet, man har brugt til bl.a. at få kinesiske kokke til at være på det danske arbejdsmarked, er vi bange for også vil kunne bruges i den her sammenhæng.
Sólbjørg Jakobsen (LA), 2023-12-08:
Jo, men ministeren nævner igen, at så kan folk komme hertil ved at spekulere i nogle andre muligheder.
Der er jo ikke nogen ændring af kravene til at komme hertil.
Det er folk, der allerede er kommet hertil og må være her, som måske gerne vil arbejde med noget andet og tilbyder deres arbejdskraft i et land, hvor vi mangler arbejdskraft.
Det er jo ikke en lempelse af kravene til at komme hertil.
Det er for folk, der allerede er her, så hvori består bekymringen over, at der skulle kunne komme flere?
Tak, og også tak for modtagelsen, om end vi ikke helt ser på det på samme måde.
Jeg kan høre, at vi i hvert fald ser mange af de samme udfordringer på udlændingeområdet, og der tror jeg også, at ministerens parti er meget enigt med mit eget parti langt hen ad vejen.
Selvfølgelig skal vi være varsomme med vores udlændingepolitik, for vi har jo set konsekvenserne, når vi ikke er det.
Ministeren tager eksemplet med sygeplejersken og siger, at hun har opholdstilladelse qua det at være sygeplejerske, for det er de kompetencer, hun har.
Men det er ikke nødvendigvis de eneste kompetencer, hun har, og sygeplejersker er ikke de eneste, vi mangler.
Så er der det her med, at der ikke er så mange ansøgninger.
Hvad er faren ved det?
Hvad er det, ministeren og ministerens parti og regeringen er så bange for her?
Victoria Velasquez (EL), 2023-12-08:
Jeg kunne egentlig godt tænke mig at høre, hvordan vi kunne ramme en eller anden form for balance, sådan at vi ikke har nogle regler, som virker helt åndssvage, men at vi på samme tid også sørger for at have nogle værn og noget, der beskytter.
Grunden til, at jeg spurgte ind til de her tal, er jo, at vi desværre har været vidne til nogle eksempler på det, og nu nævnte ministeren også nogle af dem.
Generelt er mennesker jo heldigvis empatiske, omsorgsfulde og solidariske, men desværre er der arbejdsgivere, der er hamrende griske, og som er klar til at udnytte andre mennesker, og det har vi bl.a. set inden for nogle af de her brancher.
Så jeg kunne godt være bange for, at der kunne komme et hul der.
Men hvis man skulle give noget hjælp til Liberal Alliance og sikre, at det ikke kom til at ske, hvad kunne rådet så være til dem?
Kaare Dybvad Bek (S), 2023-12-08:
Efter at have været på det her område i nogle år ville min intuition sige, at fordi man først skal søge en fuldtidsstilling, så er der trods alt et begrænset omfanget af snyd, der kan foregå, fordi man ligesom skal have den opholdstilladelse først.
Der er jeg sådan set enig med Liberal Alliance i, at der er en grænse for, hvad for nogle konsekvenser det kan have.
Men jeg synes bare, det er en stor ændring at sige, at hvis du f.eks. får en opholdstilladelse til at være sosu-assistent, skal du også frit kunne arbejde som sushikok i weekenden.
Man har lov til at have et job, så længe det er inden for samme arbejdsfelt, og det er det, vi tiltrækker folk på.
Det er også, eksempelvis når vi har positivlister, som er sådan en vej uden om beløbsordningen.
Så siger vi jo, at der er nogle jobfunktioner, vi mangler folk til i det her samfund – sygeplejerske kunne være en af dem, ingeniør og andre folk – og det er de job, man får lov til at være her på baggrund af.
Så synes jeg, det er fair nok at sige, at man ikke også kan gøre rent eller køre lastbil eller have andre funktioner, man ville kunne finde ud af at udføre.
Brigitte Klintskov Jerkel (KF), 2023-12-08:
Det er jo netop det, der er det vigtige i det, nemlig at vi holder fast i, at kravet om hovedbeskæftigelse selvfølgelig skal være opfyldt.
Det skal vi jo holde fast i.
Det er det, der er det vigtige i det her.
Så er det bare, jeg egentlig har lidt svært ved at se, at hun så ikke, når vi netop står i en situation, hvor vi mangler arbejdskraft, ved siden af hovedbeskæftigelsen – nu nævner ministeren selv en sygeplejerske, og hun skal selvfølgelig opfylde beskæftigelseskravet, for hun har jo fået lov at komme hertil, fordi hun opfylder beskæftigelseskravet om hovedbeskæftigelse – kan få lov til at have et job i nogle timer et andet sted.
Kaare Dybvad Bek (S), 2023-12-08:
Jeg synes jo, folk skulle arbejde så mange timer som overhovedet muligt.
Jeg tror, man får meget ud af det.
Men bortset fra det vil jeg sige, at som udgangspunkt, når man kommer til Danmark for at arbejde – lad os sige som sygeplejerske, som I giver som eksempel, eller som lastbilchauffør – er det jo det arbejde, man har; det er det, man har fået tilladelse til.
Når man så på et tidspunkt får en anden opholdstilladelse, hvad der jo sker for rigtig mange mennesker, har man mulighed for at have lige præcis den beskæftigelse, man ønsker sig.
Men vi må også erkende, at hvis vi gør det fuldstændig sådan her, kan vi også risikere at komme ud i det, man kalder skøre udlændingesager.
Lad os sige, at man så har en sygeplejerske, som er kommet hertil og arbejder på et sygehus, og vedkommende så får et job i en hal og serverer røde pølser, eller hvad man kan forestille sig, og hun så bliver så glad for det job, at hun hellere vil være på fuld tid i den butik med røde pølser, så får hun jo på et tidspunkt et brev fra Udlændingestyrelsen, hvor der står: Hvis du ikke arbejder som sygeplejerske, kan du ikke få lov at være her.
Og så står Ekstra Bladet og måske endda den konservative ordfører og siger: Det her er en skør udlændingesag; det må I få styr på.
Men det, hun kom for, var jo at være sygeplejerske.
Kim Edberg Andersen (NB), 2023-12-08:
Jeg var lige ved at blive bekymret, fordi regeringen sådan ligger lige omkring at have et flertal, og at det der var sådan en indbydelse til LA eller Nye Borgerlige om at komme i regering for at få det gennemført.
Og der vil jeg sige, at det nok ikke er der, vi ser os selv, i hvert fald ikke endnu, kan man sige.
Jeg hører bekymringen.
Det er ikke nedladende ment, men det er lidt sådan en pseudobekymring, fordi det her jo er et luksusproblem.
Vi har nogle mennesker, som er kommet hertil med et fuldtidsjob, for ellers kan de ikke komme hertil, som også Liberal Alliance siger, så det er ikke den problemstilling.
For jeg er enig i, at dengang vi havde det med uddannelserne, hvor de lavede noget andet, var det et kæmpeproblem.
Her arbejder de forvejen, så jeg synes faktisk, det er nogle, der hjælper i stedet for at skade os.
Kaare Dybvad Bek (S), 2023-12-08:
Jeg vil så sige, at der nu er masser af udenlandske arbejdstagere, der er medlem af fagforeninger, også fagforeninger i den klassiske fagbevægelse, så det er jeg nu ikke så nervøs for.
Jeg erkender sådan set, at det her er en vigtig diskussion, og at det er en åben diskussion, og hvis jeg sad i en regering, hvor det her var et meget, meget vigtigt krav fra en af dem, jeg sad i regering med, så ville min opgave være at sige: Hvad er overvejelserne her, i forhold til hvordan vi kan sørge for, at det her ikke kommer til at have de afledte effekter?
Hvordan er det, vi overvåger og sørger for, at vi ikke lige pludselig får 500 sushikokke ind, som er på en helt anden opholdstilladelse, og som så sikrer sig en vej uden om det system, vi allerede har?
Nu er det ikke tilfældet, og det er klart, at det er en diskussion, vi løbende har, også i regeringen, om, hvor grænserne og reglerne for udenlandsk arbejdskraft går.
Vi erkender selvfølgelig, at der er behov for også at have udenlandske arbejdstagere på det danske arbejdsmarked i fremtiden.
Kim Edberg Andersen (NB), 2023-12-08:
Tak for det.
Det er snart jul, og jeg håber jo, at regeringen holder op med at være så bekymrede op til jul.
I går lavede vi en lov på grund af to mennesker.
I dag står en minister stærkt bekymret på grund af tre ansøgninger om året.
Det skal I lade være med, Socialdemokrater.
Det skal nok gå; det er jeg sikker på.
Når ministeren siger, at hvis man kommer hertil for at læse og i stedet for arbejder, er det et problem.
Nu kommer man hertil for at arbejde, og så bliver der sagt, at der er brug for endnu mere arbejdskraft, og det vil man også gerne.
Jeg kan ikke se det helt store problem.
Der kan være nogle problemstillinger med noget fortrængning, og det skal vi selvfølgelig have kigget på.
Det er måske ikke det helt store problem lige nu.
Men er virkeligheden nok ikke bare den, at Socialdemokraterne bliver meget socialdemokratiske på det her område og tænker: Vi skal også sørge for, at der er nogle gode jobs til dem nede i vores egne fagforeninger?
Virkeligheden for Nye Borgerlige er, at hvis der kommer udlændinge hertil, der virkelig vil beskæftige sig selv og ikke ligge samfundet til last, så er det jo nogle, som vi bare skal spørge, om de så også har lyst til at arbejde som sushikok på fuld tid og derefter som sosu-assistent.
Så hjælper de jo samfundet.
Så hvorfor er man bekymret for det?
Kaare Dybvad Bek (S), 2023-12-08:
Jeg synes da, det er dejligt at få et beslutningsforslag ind, hvor man reelt sidder og tænker over, hvordan det her ville fungere.
Med al respekt for alle beslutningsforslag er der jo en del, hvor man tænker, at det har været fremsat før, og at det ikke kan lade sig gøre på grund af en konvention, eller hvad det nu kan være.
Men her er vi altså i en situation, hvor jeg synes, det er en reel diskussion og overvejelse, om det her ville være muligt.
Min intuition siger mig, at det ville kunne blive udnyttet, og derfor synes jeg som udgangspunkt, at det er noget, der kræver et langt længere tilløb.